Identiese drieling ŉ ‘wonderwerk’Sylvia met haar drie dogtertjies. Foto: Facebook Die drieling is op 16 Mei in die Corpus Christi- mediese sentrum gebore. Wat die drieling ongewoon maak, is dat twee van die dogtertjies ŉ Siamese tweeling is. Volgens dokters is daar ŉ kans van 1 uit 50 miljoen om ŉ drieling normaal te verwek van wie twee ŉ Siamese tweeling is, het die Washington Post berig. Die drieling is met ŉ keisersnee in die lewe gebring toe hul ma, Sylvia Hernandez, 34 weke swanger was. Al drie het 2,1 kg by geboorte geweeg. Die Siamese tweeling, Ximena Hackeline en Scarlett Juliet, sal na verwagting later vanjaar ŉ operasie ondergaan om hulle te skei. Die twee meisies is aan die pelvis geheg. Die ander dogtertjie is Catalina Montserrat. “God het die babas vir ŉ rede vir ons gegee en dit bly ŉ wonderwerk dat Hy hulle vir ons gestuur het,” het Roel Torrez, die dogtertjies se pa, gesê. “Indien hulle nie geskei kan word nie, gee ons nie regtig om nie, want dit is wat God vir ons gestuur het en hulle is ons klein wonderwerkies.” Die egpaar het ook ŉ tweejarige seun.